ASP อนุพันธ์บั่นทอนกำไร
ผลพวงจากภาวะตลาดที่ผันผวนหนัก ทำให้มูลค่าการซื้อขายของตลาดหุ้นไทยเหือดแห้ง ดูได้จากวอลุ่มเทรดเดือนส่งท้ายไตรมาส 2/2565
ผลพวงจากภาวะตลาดที่ผันผวนหนัก ทำให้มูลค่าการซื้อขายของตลาดหุ้นไทยเหือดแห้ง ดูได้จากวอลุ่มเทรดเดือนส่งท้ายไตรมาส 2/2565
2 ส.ค. 2565

ผลพวงจากภาวะตลาดที่ผันผวนหนัก ทำให้มูลค่าการซื้อขายของตลาดหุ้นไทยเหือดแห้ง ดูได้จากวอลุ่มเทรดเดือนส่งท้ายไตรมาส 2/2565 อย่างในเดือน มิ.ย. เฉลี่ยต่อวันอยู่ที่ 71,693 ล้านบาท ลดลง 26.2% จากเดือนเดียวกันของปีก่อน ขณะที่วอลุ่มเทรดของนักลงทุนรายย่อย ลดลงเหลือ 26,824 ล้านบาท จากเดือน พ.ค. ที่มีวอลุ่มเทรด 29,992 ล้านบาท
กลายเป็นแรงกระทอกที่กระทบชิ่งไปยังกลุ่มโบรกเกอร์ ซึ่งจะทำให้รายได้ค่านายหน้า หรือค่าคอมมิชชันพลอยหดหายไปตามวอลุ่มเทรดด้วย…
แต่ไม่จบแค่นั้น เพราะขาของการลงทุนในหุ้น หรือการซื้อหุ้นใน SET50 และ SET100 เพื่อใช้เป็นตราสารอนุพันธ์อ้างอิง ก็คงดูไม่จืดเช่นกัน เนื่องจากในช่วงที่ผ่านมา จะเห็นว่าหุ้นใน SET50 และ SET100 ผันผวนหนัก โดยเฉพาะกลุ่มแบงก์ ที่ราคาทรง ๆ ทรุด ๆ…เป็นอีกแรงฉุดรั้งกำไรกลุ่มโบรกเกอร์
สะท้อนได้จากงบของบริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP ที่จากเดิมเคยทำกำไรหลักร้อยล้านบาท แต่ล่าสุดเหลือแค่หลักสิบล้านบาทเท่านั้น โดยในไตรมาส 2/2565 มีกำไรสุทธิ 35.12 ล้านบาท ลดลง 85% จากไตรมาส 2/2564 ที่มีกำไรสุทธิ 231.34 ล้านบาท…
ชัดเจนว่า ในไตรมาสนี้รายได้ค่านายหน้าจากการซื้อขายหลักทรัพย์ของ ASP ลดลงไป 38% เหลือแค่ 203.75 ล้านบาท จากไตรมาส 2/2564 อยู่ที่ 326.93 ล้านบาท เนื่องจากปริมาณการซื้อขายหลักทรัพย์เฉลี่ยต่อวันของบริษัทลดลงจาก 4,162 ล้านบาท เป็น 2,822 ล้านบาท
ด้านค่าธรรมเนียมและค่าบริการ หรือค่าฟี ลดลง 22% อยู่ที่ 293.46 ล้านบาท จากไตรมาส 2/2564 อยู่ที่ 374.78 ล้านบาท ส่วนใหญ่เป็นการลดลงของรายได้ค่าธรรมเนียมประสานงานการจัดจําหน่ายหลักทรัพย์ รายได้ค่าธรรมเนียมการขายหน่วยลงทุน และค่าธรรมเนียมการบริหารกองทุนรวม
ทว่าการลดลงของรายได้ค่านายหน้าและค่าฟีที่ว่าหนักแล้ว แต่ก็ยังไม่เท่าผลตอบแทนจากเครื่องมือทางการเงิน หรือที่เกี่ยวข้องกับตราสารอนุพันธ์ ซึ่งถึงขั้นพลิกมาขาดทุน 98.61 ล้านบาท จากไตรมาส 2/2564 ที่มีกำไรและผลตอบแทนจากเครื่องมือการเงิน 47.68 ล้านบาท สาเหตุมาจากผลขาดทุนจากเงินลงทุนของบริษัทเนื่องจากสภาวะตลาดหลักทรัพย์ฯ ราคาปรับตัวลดลง
ถือเป็นตัวเลขค่อนข้างสูง เกือบร้อยล้านบาททีเดียว…ก็เลยไปกดทับกำไรของ ASP ทำให้ตัวเลขบรรทัดสุดท้ายไม่สวยอย่างที่เห็น…
ดังนั้น ถ้าจะบอกว่า ASP ถูกอนุพันธ์บั่นทอนกำไร ก็คงไม่ผิดนัก..!!
ซึ่งถ้าช่วงไตรมาส 3 และไตรมาส 4 ตลาดหุ้นฟื้นตัว…ไม่แน่หุ้นตัวนี้ อาจจะพลิกกลับมามีกำไรก็ได้นะ…
แต่ถ้าดูจากภาวะตลาด ณ ปัจจุบัน ซึ่งยังผันผวนหนัก จากปัจจัยลบที่เข้ามากระแทกไม่หยุดไม่หย่อน ก็ไม่รู้จะเป็นแค่ฝันลม ๆ แล้ง ๆ อ๊ะป่าว..? ก็ต้องลุ้นยาวไป…
แต่เห็นงบ ASP ออกมาไม่ค่อยน่าปลื้มอย่างนี้ ทำให้นึกถึงค่ายโบรกเกอร์ที่เหลือ ซึ่งจะประกาศงบเร็ว ๆ นี้ ก็น่าจะมีชะตากรรมไม่แตกต่างกัน…ขึ้นอยู่กับว่า ใครจะประคองตัวได้ดีกว่ากัน…อันนั้นอยู่ที่ฝีมือแล้วล่ะ…
ส่วนนักลงทุนที่มีหุ้นโบรกเกอร์ติดอยู่ในพอร์ต ตอนนี้คงมีทางสองแพร่งให้เลือก ระหว่างจะยังทู่ซี้ถือต่อไป หรือใส่เกียร์ถอยดี…
เลือกที่สบายใจละกัน..!!??
…อิ อิ อิ…